《金沙江歌》
清代·宫尔劝

金沙江水出乳牛，来自番域入梁州。斜穿六诏经八郡，奔腾下汇岷江流。

在昔议开辄中止，付之天险非人谋。圣主宵旰求民隐，凡厥利赖罔不周。

千古巨功随运会，一劳将为滇蜀休。惊涛一千三百里，险滩一百二十余。

卧者威如伏狮虎，立者森若攒戈矛。削壁参天类排障，悬岩覆地同垂旒。

激湍喷雾隐日月，狂澜轰雷撼山丘。萼稽龙门辟天险，乾坤旋转神功收。

通塞岂尽关气数，抑以人力邀天麻。上公经始少保继，余以筹笔襄盛猷。

任贤使能咨诹广，散财发粟招徕优。工师齐集良法出，锤錾穷处焚膏油。

冈陵川泽终变易，底绩七度更春秋。苴兰远阻夜郎外，贸迁人苦鸟道修。

近又滇铜供京铸，牛马脊断车折軥。积岨一朝成利涉，帆樯上下无夷犹。

驱石之人有谁见，开山五丁今与俦。桑经郦注缺谁补，金沙永奠西南陬。

作者简介：（1688—1765）清山东高密人，字九叙，晚号怡云。康熙五十二年举人。自恩乐知县累擢至布政使，始终服官云南。所至兴利除弊，平反冤狱。恩乐旧属土司，尔劝为第一任流官，所征钱粮，较原额减少十之五六，受地方人士称赞。晚年侨寓嘉兴。有《南溟集》。